Jefferson Starship
Jefferson Starship er bandarísk rokkhljómsveit frá San Francisco í Kaliforníu. Hljómsveitin var stofnuð 1974 af hópi tónlistarmanna, meðal annars fyrrum meðlimum hljómsveitarinnar Jefferson Airplane, Paul Kantner og Grace Slick. Hljómsveitin hefur gengið í gegnum ýmsar mannabreytingar. Árið 1984 hætti Kantner og setti lögbann á notkun hljómsveitarnafnsins. Nokkrir meðlimir héldu þá áfram sem hljómsveitin Starship. Árið 1992 endurstofnaði Kantner hljómsveitina sem Jefferson Starship: The Next Generation sem kom fram reglulega þar til Kantner lést árið 2016. Árið 2020 gaf hljómsveitin út 11. stúdíóplötu hljómsveitarinnar, Mother of the Sun.

Á löngum ferli hefur hljómsveitin átt átta gullplötur og eina safnplötu sem líka fór í gull. Ein allravinsælasta plata hljómsveitarinnar er Red Octopus frá 1975 með smellinum „Miracles“. Annar stórsmellur, „Count On Me“ kom út á plötunni Earth árið 1978. Árið 1979 breytti hljómsveitin um stíl og gaf út plötuna Freedom at Point Zero með smellinum „Jane“. Þá hafði Grace Slick hætt um stutt skeið. Hljómsveitin hélt áfram að eiga lög á vinsældalistum þar til hún hætti 1984. Eftir endurkomu árið 1992 gaf hljómsveitin út tónleikaplötur og plötur með eldra efni og ábreiðum.

Bandarískar rokkhljómsveitir